**Musta uni** (tansk. *Den sorte Drøm*) on vuonna 1911 valmistunut tanskalainen mykkäelokuva. Urban Gadin ohjaaman melodraaman pääosia esittävät Asta Nielsen ja Valdemar Psilander.

Juoni
-----

Sirkustanssija Stella on rakastunut kreivi Waldbergiin. Häntä tavoittelee myös kultaseppä Hirsch, joka voittaa Waldbergilta valtavan summan korttipelissä. Epätoivoinen Waldberg suunnittelee itsemurhaa, mutta Stella estää hänen aikeensa. Stella lähtee tapaamaan Hirschiä ja varastaa tältä helminauhan, jonka avulla Waldberg voisi maksaa velkansa. Hirsch huomaa varkauden ja alkaa kiristää Stellaa, joka joutuu suostumaan yölliseen tapaamiseen kultasepän luona. Waldberg saa tietää asiasta ja mustasukkaisuuden puuskassa hän tappaa rakastamansa naisen. Ennen kuolemaansa Stella paljastaa hänelle syyn tapaamiseen Hirschin kanssa.

Näyttelijät
-----------

|  |  |  |
| --- | --- | --- |
|  Asta Nielsen  | … |  sirkustanssija Stella
  |
|  Valdemar Psilander  | … |  kreivi Johan Waldberg
  |
|  Gunnar Helsengreen  | … |  kultaseppä A. Hirsch
  |
|  Ellen Holm  | … |  
  |
|  Peter Fjelstrup  | … |  
  |
|  Ellen Feldmann  | … |  
  |

Tuotanto ja vastaanotto
-----------------------

Aarhusilaisen Fotoraman tuottama *Musta uni* oli vuonna 1910 valmistuneen *Kuilun* jälkeen toinen elokuva, jonka Asta Nielsen ja ohjaaja Urban Gad tekivät kotimaassaan Tanskassa. Nordisk Filmille tehdyn *Palavat intohimot* (*Balletdanserinden*, 1911) -elokuvan jälkeen he siirtyivät pysyvästi Saksaan. Kahden jälkimmäisen elokuvan miespääosissa nähdään toinen aikansa nouseva tähti Valdemar Psilander, joka työskenteli lyhyen aikaa Fotoramalla ilmeisesti huhti-toukokuussa 1911.

Elokuva edustaa lajityypiltään aikanaan suosittua "eroottista melodraamaa". Sen tekee kiinnostavaksi lähinnä Nielsenin näyttelijänsuoritus, joka ensimmäistä kertaa nähdään myös lähikuvissa. Psilanderin esiintyminen on sen sijaan yllättävän jäykkää. Teknisesti *Musta uni* ei ole kovinkaan onnistunut, sillä monet kohtaukset ovat epätarkkoja ja huonosti valaistuja. Syynä tähän ovat tekijöiden kokemattomuus ja Fotoraman heikot työskentelyolosuhteet.

*Mustaa unta* esitettiin marras-joulukuussa 1911 helsinkiläisessä Maxim-teatterissa, joka oli maksanut siitä 5 500 markkaa. Lehti-ilmoitusten mukaan lapsilta kielletty elokuva oli suuri yleisömenestys. *Fyrenin* arvostelijan mielestä realistinen ja koskettava tarina oli "todellista taidetta", joka pitää katsojan jännityksessä alusta loppuun saakka. *Tuulispään* mukaan "esitys on siksi taiteellista että tuskin huomaakaan että taiteilijat ovat mykkiä, varsinkin kun kappaleeseen sovitettu soitto täydentää tunnelmaa". *Hufvudstadsbladet* kiitti erityisesti Asta Nielsenin "rauhallista ja henkevää esitystapaa", jota verrattiin ranskalaisten elokuvadraamojen "hermostuneeseen ja kiihkeään" näyttelemiseen. Suomessa elokuvan pituudeksi ilmoitettiin 1300 metriä.

DVD-julkaisu
------------

Asta Nielsenin neljä tanskalaiselokuvaa, *Kuilu* (*Afgrunden*, 1910), *Musta uni*, *Palavat intohimot* ja *Valoa kohti* (*Mod lyset*, 1919) on julkaistu DVD:llä vuonna 2005. Elokuvat on varustettu Ronen Thalmayn säestyksellä ja englanninkielisellä tekstityksellä.

Lähteet
-------

1. ↑  Cherchi Usai, Paolo: *Schiave bianche allo specchio: Le origini del cinema in Scandinavia (1896-1918)*, s. 289–290. Pordenone: Studio Tesi, 1986. ISBN 88-7692-132-X.
2. 1 2 3  Balletdanserinden: programmer, credits mm. *dfi.dk*.  Arkistoitu 1.12.2017. Viitattu 28.11.2017.
3. 1 2  Det Danske Filminstitut: Filmdatabasen *dfi.dk*. Viitattu 28.11.2017.
4. ↑  Richter Larsen, Lisbeth: Valdemar Psilander – A World Star of Danish Film *Kosmorama*. Viitattu 28.11.2017.
5. ↑  Maxim-elokuvateatterin mainos.  *Uusi Suometar*, 26.11.1911, s. 3. Artikkelin verkkoversio.
6. ↑  Pikku-uutisia.  *Helsingin Sanomat*, 26.11.1911, s. 9. Artikkelin verkkoversio.
7. ↑  Biografi-teatterin mainos.  *Sosialisti*, 6.12.1911, s. 1. Artikkelin verkkoversio.
8. ↑  Satulinna-elokuvateatterin mainos.  *Satakunnan Sanomat*, 13.12.1912, s. 1. Artikkelin verkkoversio.
9. ↑  Culex: Maxim.  *Fyren*, no 49–50 (2.12.1911), s. 13. Artikkelin verkkoversio.
10. ↑  Taiteen temppelit.  *Tuulispää*, no 48 (1.12.1911), s. 6. Artikkelin verkkoversio.
11. ↑  Smånotiser.  *Hufvudstadsbladet*, 26.11.1911, s. 10. Artikkelin verkkoversio.
12. ↑  Apollo-Maxim -elokuvateatterin mainos.  *Vapaa Sana*, 26.2.1912, s. 2. Artikkelin verkkoversio.
13. ↑  Silent Era *silentera.com*. Viitattu 10.12.2017.

Aiheesta muualla
----------------

* *Musta uni* Internet Movie Databasessa. (englanniksi)